ངས་དེ་རིང་ཡང་ཁྱེད་ཀྱི་བསྒྱུར་རྩོམ་འདི་ལས་ཁུངས་ནས་བཀླགས་ཡིན།ངོ་མ་ཁྱེད་ཀྱི་བོད་མི་གསར་བརྗེ་བ།ཞེས་པའི་བསྒྱུར་རྩོམ་འདི་པར་སྐྲུན་བྱས་པ་ནས།ངས་ཁྱེད་ཀྱི་སྒྱུར་རྩོམ་གྱི་གནས་ལ་གདེངས་སྤོབས་བྱེད་ཐུབ་པ་བྱུང་།གདེངས་སྤོབས་འདི་ཕལ་ཆེར་རྒྱུན་གནས་ཐུབ་པ་འདུགསྤྱིར་ཁྱེད་ཀྱི་ང་འཇིག་རྟེན་འདིར་སླེབས་པ་ཤེས་ཀྱི་མེད་ལ་ང་ལྟ་བུ་ཞིག་ཡོད་པའང་ཁྱེད་ལ་ཚོར་སྣང་གང་ཡང་བྱུང་མེད།འོན་ཏེ་ངས་ཁྱེད་ཉིད་ཀྱིས་རྩམ་པ་དུས་དེབ་སྟེང་འཁྱམས་པོ་ཁ་དོག་མེད་པའི་འཚོ་བ།བཀླགས་པ་ནས།ཁྱེད་རྩོམ་རིག་བྱ་བཞག་ནང་གལ་འགངས་འཛིན་པའི་མི་སྣ་ཞིག་ཏུ་ངོས་འཛིན་དེ་དུས་ནས་བྱས་མྱོང་།མདོར་ན་ཁ་སང་སློབ་ཆུང་གི་སློབ་ཁང་ཞིག་ནས་དེ་རིང་འཚོ་བྱེད་ཀྱི་མིང་འཛིན་ནས་ལས་ཁུངས་ཞིག་གི་བར་དུ་ངས་ཕལ་ཆེར་ཁྱེད་ཀྱི་བརྩམས་བྱར་ཆེ་མཐོང་དང་དུས་ཚོད་ཡོད་མིན་ལ་མ་གཏོས་པར་ཀློག་ཀྱང་བྱེད་ཀྱི་ཡོད།དེང་གི་འཆར་ངས་དེ་བས་ཁྱེད་ཀྱི་བསྒྱུར་རྩོམ་ལ་དོ་སྣང་དང་།བསྒྱུར་རྩལ།བསྒྱུར་ཚུལ།བསྒྱུར་ཐབས་སོགས་ཁྱེད་ཀྱི་སྒྱུར་རྩོམ་དག་ལས།རོ།བཅུད།དངས་ལེན།འཚོ་བཅུད་དུ་འགྱུར་ཐབས་བྱེད་ཀྱི་ཡོད།རྒྱུ་རྐྱེན་ནི་ངའང་དེང་གི་འཆར་རིག་གནས་ནང་འདྲེན་བྱ་འདུན་གྱི་མེ་ལྕེ་འབར་བའི་སྐབས་ཡིན།དེང་དུས་བོད་ལུགས་གསོ་རིག་འཛིན་པའི་སྐྱེ་བོ་མང་པོ་ཡོད་ལ།རིག་གནས་གཉིས་ལ་བྱང་ཆ་རྒྱས་དང་མ་རྒྱས་ལ་མ་གཏོས་པར་གང་ལྟར་དབྱིན་ཧིན་བོད་གསུམ་གྱི་ཐོག་བརྡ་སྤྲོད་ཐུབ་མཁན་མང་དག་ཡོད་ཀྱང་།རིག་གནས་ཕྱིར་འདྲེན་ལས་ནང་འདྲེན་བྱས་པ་ཤིན་ཏུ་ནས་དཀོན།དེང་དུས་མཐུན་རྐྱེན་གྱི་བཟད་པ་མེད་པའི་དུས་སྐབས་འདིར་ང་ཚོས་རིག་གནས་ནང་འདྲེན་བྱེད་ཐུབ་ན་དུས་རབས་དང་སྤྱི་ཚོགས།རིག་གནས།སང་ཉིན་གྱི་མི་རབས་རྣམས་ལ་ངོ་གནོང་མི་དགོས་པ་ཞིག་ཡོང་ངེས།དེར་བརྟེན་རྒན་ལགས་ནས་ནུབ་ཕྱོགས་པའི་ལྟ་གྲུབ་དང་།ནུབ་ཕྱོགས་ལྟ་གྲུབ་སྨྲ་བ་པོ་དག་གི་ལོ་རྒྱུས་དང་རིན་ཐང་ལྡན་པའི་བརྩམས་བྱ་དག་བོད་ཀྱི་རིག་གནས་བང་མཛོད་ནང་ནང་འདྲེན་གནང་ཐུབ་ན།དེ་རིང་བཙན་བྱོལ་སྤྱི་ཚོགས་ནང་བོད་ཡིག་དཔེ་དེབ་ཀློག་པ་པོ་ཇི་ཙམ་དཀོན་ཀྱང་།གཞི་ལུས་བོད་མིའི་འཕྲོད་དུ་བརྩམ་བྱ་དེ་དག་ལ་རེ་བསྒུག་བྱས་འདས་སོང་བ་དང་རེ་བསྒུག་བྱས་ནས་ཐང་ཆད་སོང་བ་མང་པོ་ཞིག་ཡོད་ངེས་པས།དེ་དག་ལ་ཕན་པ་ངེས་པར་བསྐྲུན་ཐུབ་ངེས་ལ།བོད་རིག་པའི་བང་མཛོད་རྒྱས་པའི་སྐྱེས་སུ་སོང་ངེས་པས།ངེས་པར་དུ་ཐུགས་བསམ་ཞིག་བཞེད་རོགས་གནང་།ཕྲན་ཉིད་ཀྱང་དེང་གི་འཆར་དེང་དུས་གསོ་རིག་དང་།འདས་པའི་ནུབ་ཕྱོགས་པའི་སྲོལ་རྒྱུན་གསོ་རིག་གི་བརྩམ་བྱ་དག་བོད་སྐད་ཐོག་བཀླག་ཐུབ་ན་སྙམ་ནས་ལས་ལ་འཇུག་བཞིན་ཡོད།ལས་དོན་དེ་ཕན་རླབས་ལྡན་པ་ཞིག་ཡོང་བ་ལ་ངེས་པར་དུ་རྒན་ལགས་ཀྱི་བཀའ་སློབ་དང་།བཀའ་བཀྱོན་གྱི་མཐུན་རྐྱེན་མཆིས་ན་གནང་སྐྱོང་ཅི་ནས་ཀྱང་ཡོང་བ་མཁྱེན།